KOMISIJOS SPRENDIMAS
2006 m. sausio 30 d.
iš dalies keičiantis Sprendimą 2005/731/EB, nustatantį papildomus laukinių paukščių sergamumo paukščių gripu priežiūros reikalavimus
(pranešta dokumentu Nr. C(2006) 135)
(Tekstas svarbus EEE)
(2006/52/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (1), ypač į jos 10 straipsnio 4 dalį,
kadangi:
(1)
Siekiant užtikrinti gyvūnų sveikatos apsaugą ir prisidėti prie paukštienos sektoriaus plėtros, 1992 m. gegužės 19 d. Tarybos direktyvoje 92/40/EEB, nustatančioje Bendrijos paukščių gripo kontrolės priemones (2), buvo nustatytos Bendrijos paukščių gripo kontrolės priemonės.
(2)
Po labai pavojingo paukščių gripo epidemijos protrūkio, kurį nuo 2003 m. gruodžio mėn. didelio patogeniškumo viruso štamas H5N1 sukėlė pietryčių Azijoje, Komisija priėmė kelias su paukščių gripu susijusias apsaugos priemones.
(3)
Be to, nuo 2002 m. valstybėse narėse buvo įdiegtos paukščių gripo tarp naminių ir laukinių paukščių priežiūros programos.
(4)
Neseniai buvo priimtas Komisijos sprendimas 2005/732/EB (3), patvirtinantis naminių ir laukinių paukščių gripo tyrimų programų įgyvendinimą valstybėse narėse.
(5)
Pagal iki 2006 m. sausio 31 d. galiojantį 2005 m. spalio 17 d. Komisijos sprendimą 2005/731/EB, nustatantį papildomus laukinių paukščių sergamumo paukščių gripu priežiūros reikalavimus (4), valstybės narės į savo programas taip pat įtraukia laukinių paukščių anomalaus mirtingumo atvejų ir žymaus ligos protrūkio priežiūrą ir laboratorinius tyrimus.
(6)
Dėl epidemiologinės padėties būtina pratęsti valstybėse narėse taikomas priežiūros priemones, ir todėl visų pirma reikėtų pratęsti papildomus reikalavimus iki 2006 m. pabaigos.
(7)
Todėl Sprendimą 2005/731/EB reikėtų atitinkamai iš dalies pakeisti.
(8)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2005/731/EB 4 straipsnyje data „2006 m. sausio 31 d.“ pakeičiama data „2006 m. gruodžio 31 d.“
2 straipsnis
Valstybės narės iš dalies pakeičia savo teisės aktus, kad jie atitiktų šio sprendimo nuostatas, ir nedelsdamos tinkamai paskelbia apie priimtas priemones. Apie tai jos nedelsdamos praneša Komisijai.
3 straipsnis
Šis sprendimas skirtas valstybėms narėms.
Priimta Briuselyje, 2006 m. sausio 30 d.